मुम्बई हवाईअड्डे पर फिसला तुर्की विमान  
मुम्बई हवाई अड्डे पर शुक्रवार तड़के तुर्की का एक विमान फिसल गया। विमान में 97 यात्री व चालक दल सदस्य मौजूद थे।
मुम्बई हवाई अड्डे पर शुक्रवार तड़के तुर्की का एक विमान फिसल गया। विमान में 97 यात्री व चालक दल सदस्य मौजूद थे। वैसे इस दुर्घटना में किसी के घायल होने या विमान को कोई नुकसान पहुंचने की खबर नहीं है। एक अधिकारी ने बताया कि विमान में सवार सभी यात्री व चालक दल सदस्य सुरक्षित हैं।  अधिकारी ने बताया, "टर्किश एयरवेज का टीके-720 विमान इस्तांबुल से मुम्बई आ रहा था। छत्रपति शिवाजी अंतरराष्ट्रीय हवाईअड्डे पर उतरने के तुरंत बाद यह फिसल गया और टैक्सियों के लिए बने रास्ते एन8 पर आगे जाकर कीचड़ में फंस गया।" शुक्रवार को विमान के तड़के 4.13 मिनट पर हवाईपट्टी पर उतरने के बाद यह घटना हुई।  दुर्घटना के परिणामस्वरूप मुख्य हवाईपट्टी पर बीते चार घंटों से परिचालन बंद रखा गया है ताकी वहां से तुर्की विमान को हटाया जा सके। अधिकारी ने बताया कि विमान को हटाने का काम जारी है। इसके बाद परिचालन सामान्य हो जाएगा।